龔聖予號翠巖晚歲更號巖翁爲賦
作者：俞德鄰
朝代：宋

paragraphs: 春風桃李顔，歲寒松柏心。
達人步大方，靜愛無絃琴。
無絃豈堪聽，絃外多遺音。
世涂甚風水，對面商與參。
孤芳忌羣處，散材辭衆侵。
霜降水歸源，日旭星就陰。
浮華剝落盡，古道誰復今。
吾家鴈山下，翠巘高千岑。
清秋灝氣塞，萬里纖埃沈。
安得與君去，結架聆清吟。